Baba sterf toe taxi drie tref | Maroela Media
'n Vyf maande oue baba is dood nadat 'n taxibestuurder in Mpumalanga glo 'n stopteken verontagsaam het en in drie mense ingeploeg het.
Kol. Donald Mdhluli, polisiewoordvoerder, sê die taxibestuurder, Sibonise Patrick Mathebula (31), staan tereg op 'n aanklag van strafbare manslag, asook roekelose en nalatige bestuur ná die voorval wat die baba se lewe geëis het.
Volgens die polisie was Mathebula Dinsdag in Amersfoort in sy minibustaxi, toe hy glo die stopteken verontagsaam het terwyl hy agter 'n ander taxi aangejaag het wat glo passasiers van Ermelo vervoer het.
Tydens dié jaagtog het Mathebula twee voetgangers raakgery, 'n 20-jarige man en 'n 23-jarige vrou wat die baba gedra het.
Mdhluli sê die baba is kort na die voorval dood verklaar, terwyl die ander twee slagoffers na 'n hospitaal gehaas is.
Mathebula is daarna in hegtenis geneem. Hy het Woensdag in die Amersfoort-landdroshof verskyn en bly in aanhouding tot hy weer Maandag vir 'n borgtogaansoek verskyn.
Die polisiebestuur in die provinsie het die voorval ten sterkste veroordeel en het 'n beroep op motoriste gedoen om verantwoordelik te bestuur.
Covid-19-statistieke: 73 nuwe sterftes
Taxi bestuurders het geen respek vir wet of mens nie… 'n tipiese ANC gesindheid! Sluit die wetter toe en gooi die sleutel weg!
Dit is nie strafbare manslag nie, dit is moord
Stop tekens en rooilig tel nie vir taxis nie
Doen 'n versoek aan taxi bestuurders om verantwoordelik te bestuur. Hulle het geen respek vir enige regulasies of wette nie of enige ander motoriste nie. Leef die polisiebestuur in 'n droom wêreld?
"En die polisie bestuur het n beroep op motoriste en voetgangers gedoen om verantwoordelik te bestuur en pad te gee vir taxi`s" …moes die berig gelui het